**TU**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TU

Ai ochi adânci ca marea fără nume

A nopţilor în care te visez.

O, dulce vis! Să suflu nu cutez,

Să nu te spulberi, scumpa mea minune.

Pe gura ta a înflorit sărutul

Care îmi dă putere să trăiesc.

Copila mea, atâta te iubesc

Cum am iubit, cândva necunoscutul.

Obrajii tăi sunt roşii petale de bujor

Şi de-i ating în treacăt, durerea mea se-alină.

Iar gândul meu aleargă la tine de se-nchină

Căci eşti icoană vie pe care o ador.

Părul tău moale, blând mângâie vântul

Şi vântul îl sărută temător.

Privesc şi simt cum tainicul fior

Încet-încet îmi năpădeşte gândul.

O, tu zeiţă sfântă, sculptată-n acaju,

Întoarce-te spre mine şi lasă-mă să fur

O clipă de visare şi-o clipă de azur

Din lumea ta iubito, căci lumea mea eşti tu!